## El Consell incrementa fins al 100 % les ajudes concedides per a millorar 32 àrees industrials afectades directament per la riuada

*** Es beneficiaran d’este augment 17 municipis que podran dur a terme actuacions destinades a reparar polígons danyats
* La consellera Marián Cano assegura que amb esta mesura es facilita als ajuntaments recursos per a recuperar espais industrials**

La Conselleria d’Innovació, Indústria, Comerç i Turisme, a través d’Ivace+i, ha incrementat fins al 100 % les ajudes concedides per a millorar un total de 32 àrees industrials de 17 municipis de la província de València que han resultat directament afectades per la riuada.

Este augment ha sigut possible gràcies a la modificació de la convocatòria de 2024 de 33,5 milions d’euros dirigida a millorar i modernitzar àrees empresarials de la Comunitat Valenciana, de manera que els municipis als quals se’ls havia concedit ajudes amb una intensitat del 70 % i del 80 % rebran el 100 %, la qual cosa suposa un import d’1,9 milions d’euros.

Així mateix, preveu que els ajuntaments puguen modificar les actuacions subvencionables sol·licitades en les àrees industrials afectades per les inundacions per a adaptar-les a la reconstrucció dels servicis i les infraestructures que han resultat danyades.

La consellera d’Innovació, Indústria, Comerç i Turisme i presidenta d’Ivace+i, Marián Cano, ha destacat que “amb esta mesura estem donant suport als municipis amb ajudes concedides en 2024 perquè compten amb els recursos necessaris per a la recuperació dels espais industrials”.

En este sentit, la titular d’Indústria ha subratllat la importància de reactivar i condicionar al més prompte possible les zones empresarials “perquè són espais clau per a l’ocupació i el motor de l’economia de municipis i comarques”.

**Àrees amb increment d’ajudes**

Les àrees industrials beneficiàries d’este increment són les següents: l’Hort de Calafre (UE12) i Camí de la Marjal II (UE17) d’Albal; la Creu i Camí Reial de l’Alcúdia; Avinguda Guadassuar, Nucli, Copal, Xara, Pepe Miquel i Cotes d’Algemesí; Mercat d’Abastos d’Alzira; el polígon industrial de Benetússer i Ciutat de Carlet, Sant Bernat i la Carrera de Carlet.

També es beneficiaran La Pahílla de Chiva; el Racó de Corbera; les Valletes de Montserrat; Estació, la Mina i la Pascualeta de Paiporta; Taronja i Alqueria de Raga de Picanya i Masia d’Espí (Polígon A), i Nou d’Octubre (Polígon B) de Quart de Poblet.

De la mateixa manera, s’han augmentat fins al 100 % les ajudes concedides per al Parc Logístic de València i Sector 12 i Bassa de Riba-roja de Túria; l’àrea industrial Nord de Sedaví; El Melero d’Utiel; el Forn d’Alcedo de València, i Virgen de la Salud i Zamarra de Xirivella.  
Terminis d’execució i justificació

Així mateix, la modificació de la convocatòria d’ajudes d’Ivace+i de 2024 ha permés ampliar el termini d’execució de les obres de millora fins al 30 de juny de 2025, i el de justificació, fins al 15 de juliol de 2025, a un total de 28 àrees industrials afectades indirectament per les inundacions.

Fecha: 30/12/2024